答王詹叔見寄
作者：韓維
朝代：宋

paragraphs: 詹叔好古者，卓立自既冠。
有如騏驥兒，一縱不可絆。
近聞治周易，顛倒爻象彖。
此書號精微，義與天地貫。
吾知子之道，不止今所嘆。
新詩溢巾幅，見寄警庸懦。
噴薄百丈泉，峭絕萬仞岸。
感激氣爲振，把誦手屢盥。
陰風吹寒城，歲暮雲物換。
丈夫及壯時，功名當照爛。
無爲但默默，飽食大軀幹。
爲報乏瓊玖，君其取章斷。